Jett waarskynlik dood, soektog duur voortDie snuffelhond Jett, (Foto: Verskaf) Die snuffelhond Jett wat Sondag in ŉ oop mangat in Kilnerpark in Pretoria geval het, is waarskynlik dood en daar word nou na sy oorskot gesoek. Volgens die hanteerders van Jett, ŉ 17 maande oue Belgiese herdershond, is alle soek- en reddingspogings uitgeput. Jett, ŉ lid van die Healthy Hound Missing Pet Search-span, was na ŉ vermiste Jack Russel-hondjie op soek toe hy in dié mangat beland het. Verskeie afdelings van die Tshwane-metro, die polisie en vrywilligers was by die soektog betrokke. “Daar is te veel mense om op te noem, maar dankie aan elke persoon wat ons gehelp soek het en vir elke boodskap. Julle het julle alles gegee. Dankie,” het Jett se hanteerders gesê. Jett se baas, Diane Logie, het haar eie lewe gewaag en Jett agternagesit om hom te red nadat hy in die mangat geval het, maar hy is deur die water meegesleur. “Sy [Logie] is baie gelukkig om nog hier te wees,” het Karlene Treurnicht, mede-eienaar van Healthy Hound, vroeër aan Maroela Media gesê. “Sy het tot dusver geweier om te gaan. Sy is in ŉ toestand. Sy het gesien hoe hy inval en het tot by die tweede mangat gespook om hom te kry, en dis waar reddingswerkers haar gered het.” Jett is al sedert hy ŉ babahondjie was, deel van Healthy Hound. Hy werk die afgelope sewe maande aktief saam met die span. “Jett het ŉ baie groot persoonlikheid. Hy lyk kwaai, maar hy is pragtig. Hy is eintlik ŉ groot baba – ŉ teddiebeer. As jy hom in sy krat kry, dan lê hy by ŉ teddiebeer. Hy steel harte waar hy ook al gaan,” het Treurnicht gesê.